Κατά των μετόχων του Mega καταφέρονται σε νέα ανακοίνωσή τους οι εργαζόμενοι του καναλιού σημειώνοντας ότι βρίσκονται στα όρια της εξαθλίωσης, ενώ τους καλούν για ακόμη μια φορά να σταθούν εντάξει στις υποχρεώσεις τους και να τους καταβάλουν τα δεδουλευμένα και τις αποζημιώσεις.

Αναλυτικά

Κύριε Βαρδινογιάννη, κύριε Μπόμπολα, κύριε Ψυχάρη. Γιατί;

Γιατί δε δίνετε ένα τέλος στην αγωνία μας; Γιατί παίζετε με τις ζωές μας; Γιατί σας είναι τόσο δύσκολο να σταθείτε εντάξει στις υποχρεώσεις σας απέναντι στους εργαζόμενους σας όπως σταθήκαμε εμείς και με το παραπάνω απέναντι στην εταιρεία σας;

Δε σας ζητήσαμε τίποτα παραπάνω από τα δεδουλευμένα μας και τις αποζημιώσεις μας, καθώς ποτέ δεν απαιτήσαμε να συνεχίσετε την επαγγελματική σας δραστηριότητα στην εταιρεία, εφόσον δεν το θέλετε.

Δεν αποτελεί υποχρέωση του εργαζόμενου ο τρόπος που θα τα βρείτε, αν και πιστεύουμε ότι δεν είναι δύσκολο για τους τρεις από τους πλουσιότερους επιχειρηματίες του τόπου.

Κύριοι, οι εργαζόμενοί σας στο Mega είναι στα όρια της εξαθλίωσης. Πώς αλλιώς πρέπει να σας το πούμε για να το καταλάβετε;

Πόσες φορές ακόμα θα πρέπει να σας θυμίσουμε ότι στην επιχείρησή σας υπάρχουν 500 και πλέον οικογένειες, στις οποίες δεν έχετε τακτοποιήσει τις εργασιακές σας υποχρεώσεις;

Κάντε επιτέλους αυτό που πρέπει. Άλλες σημαντικές επιχειρηματικές οικογένειες δεν έχουν

επιτρέψει σε καμία περίπτωση να σπιλωθεί το όνομα και η υπόληψή τους αφήνοντας ανεξόφλητους στο δρόμο εκατοντάδες εργαζόμενους, οι οποίοι επί πολλούς μήνες κρατούν τοMega ανοιχτό...

Θα συνεχίσουμε να διεκδικούμε τα δίκαια αιτήματά μας και περιμένουμε από σας να μας αποδείξετε ότι δεν είστε α-μέτοχοι μέτοχοι σε όσα συμβαίνουν στο Mega...

ΟΙ ΑΠΛΗΡΩΤΟΙ ΕΡΓΑΖΟΜΕΝΟΙ ΤΟΥ MEGA